ตุ๋นซื้อตั๋ว TG จากลอนดอน “ดีเอ็น” บินไทยเตือนระวังมิจฉาชีพ! อ้างเป็นเอเย่นต์ขายราคาถูก
ตุ๋นซื้อตั๋ว TG จากลอนดอน “ดีเอ็น” บินไทยเตือนระวังมิจฉาชีพ! อ้างเป็นเอเย่นต์ขายราคาถูก
3 เม.ย. 2562

จากกรณีมีกระแสในสื่อสังคมออนไลน์ว่ามีตัวแทนจำหน่ายบัตรโดยสารหรือเอเย่นต์เปิดจำหน่ายบัตรโดยสารราคาถูกผ่านสื่อออนไลน์ ทำให้มีผู้เสียหายจำนวนหนึ่งหลงเชื่อถูกหลอกให้ซื้อบัตรโดยสารเส้นทางลอนดอน-กรุงเทพฯ แล้วไม่สามารถใช้เดินทางได้นั้น
ล่าสุด นายวิวัฒน์ ปิยะวิโรจน์ รองกรรมการผู้อำนวยการใหญ่สายการพาณิชย์ บริษัท การบินไทย จำกัด (มหาชน) หรือ THAI เปิดเผยเกี่ยวกับกรณีดังกล่าวว่า ตัวแทนจำหน่ายบัตรโดยสารเครื่องบินในสื่อออนไลน์ที่ใช้ชื่อว่า Best Deal Flight มิได้เป็นตัวแทนจำหน่ายบัตรโดยสารอย่างเป็นทางการของบริษัทแต่อย่างใด ได้จำหน่ายบัตรโดยสารการบินไทยราคาถูกจากประเทศอังกฤษและเมืองอื่นๆ ในยุโรปกลับมายังประเทศไทย โดยการหลอกจำหน่ายบัตรโดยสารให้คนไทยในต่างแดนด้วยวิธีการทำสำรองที่นั่งและส่งเอกสารสำรองที่นั่งให้ผู้เสียหายและเรียกเก็บเงิน เมื่อผู้เสียหายชำระเงินแล้ว ตัวแทนรายนี้ไม่ได้ออกบัตรโดยสารให้ ทำให้ผู้เสียหายไม่สามารถใช้เดินทางได้
อย่างไรก็ตาม สำนักงานขายของบริษัทฯ ที่กรุงลอนดอนได้ประสานทำการปิดระบบ ไม่ให้ Best Deal Flight ทำการสำรองที่นั่งในระบบของการบินไทยได้ตั้งแต่ปี พ.ศ. 2560 แต่เมื่อช่วง 1 เดือนที่ผ่านมา ได้เกิดเหตุการณ์ดังกล่าวขึ้นอีก โดย Best Deal Flight ใช้ User ID ของตัวแทนจำหน่ายที่ใช้ชื่อว่า Fly Deal Flights หรือ Fly  Best Deal เข้าไปทำการสำรองที่นั่งเพื่อใช้หลอกลวงผู้เสียหาย เมื่อบริษัท การบินไทยฯ รับทราบก็ได้ประสานทำการปิดระบบสำรองที่นั่งทันที
ทั้งนี้ บริษัทฯ มิได้มีส่วนเกี่ยวข้องใดๆ กับตัวแทนจำน่ายที่ใช้ชื่อดังกล่าวแต่อย่างใด และขอให้ผู้โดยสารโปรดระมัดระวังอย่าหลงเชื่อการแอบอ้างใดๆ และหากมีการนำชื่อบริษัท การบินไทยฯ ไปแอบอ้างและทำให้บริษัทฯ เสื่อมเสียชื่อเสียง บริษัทฯ จะแจ้งความดำเนินคดีกับผู้แอบอ้างต่อไป
บริษัทฯ ใคร่ขอแนะนำให้ผู้โดยสารตรวจสอบข้อมูลอย่างรอบคอบก่อนตัดสินใจซื้อบัตรโดยสาร ซึ่งผู้โดยสารสามารถตรวจสอบการสำรองที่นั่งและออกบัตรโดยสารได้ที่เว็บไซต์ thaiairways.com หรือติดต่อสอบถามได้ที่ THAI Contact Center โทร. 02-356-1111 ตลอด 24 ชั่วโมง